Hommeltuie gaan in streke gons - Vervoer - Republikein
Wednesday, February 24th, 07:51:16
Hommeltuie gaan in streke gons
23 February 2021 | Vervoer
Die Namibian Drone Academy (NDA), wat verlede Donderdag in die hoofstad bekend gestel is, is gereed om hommeltuigentoesiaste met die regte kennis en vaardighede toe te rus.
Die NDA voldoen aan die Namibië Burgerlugvaartagentskap (NCAA) se regulasies en is die enigste NCAA-geakkrediteerde akademie in die land.
Die instrukteur, mnr. Pascal Supply, is saam met mnr. Hans Thieman, die dryfveer agter die akademie. Supply het die afgelope vier jaar saam met mnr. Humphrey Magwa van die NCAA gewerk om die akademie op die been te bring.
Nuwe NCAA-regulasies vir hommeltuie is sedert 27 Maart 2020 in Namibië van toepassing. Die Internasionale Burgerlugvaartorganisasie (Icao) verwys na hommeltuie as 'n afstandbeheerde lugvaartstelsel (RPAS). RPAS-vlieëniers kwalifiseer vir 'n sertifikaat en nie 'n lisensie nie.
Enige hommeltuigvlieënier moet geregistreer wees en oor die nodige private RPAS- of kommersiële RPAS-sertifikate beskik.
Supply sê: "Hommeltuie is vinnig besig om die landskap oor te neem, maar om 'n veilige lugruim te verseker, moes nuwe regulasies opgestel word".
"Die moontlikhede vir hommeltuie is basies onbeperk. Dit kan op plase of natuurreservate teen vee- en wilddiefstal asook inspeksies ingespan word. Oorsee lewer mense pakkies af en elders in Afrika word medisyne in afgeleë gebiede versprei. Selfs gewasse word met hommeltuie bespuit. Dit is 'n ekstra oog in die lug en die polisie kan dit gebruik om misdaad te bekamp.
"Vir die entoesias gaan dit oor die genot om dit te vlieg en sommige fotograwe kan dit vir video's en fotografie gebruik. In party lande is dit 'n sport. Ons wil graag mense met die regte wetlike kennis toerus en daarna kan hulle die nodige sertifikaat verwerf.
"Ons bied eendagwerkwinkels vir beginners aan om die basiese beginsels onder die knie te kry. Entoesiaste leer ook hoe om video's te maak.
"As jy jou hommeltuig privaat op 'n plaas of kleinhoewe wil vlieg, is daar 'n kursus oor vyf dae waar jy die nodige opleiding betreffende die NCAA se regulasies sal leer.
"Die vlieëniers wat graag hul tuie kommersieel wil inspan, is daar 'n meer ingewikkelde en intensiewe opleiding oor sewe dae om al die kriteria te dek wat die wet vereis."
Komm. Flip Blaauw, hoof van die Nampol-lugvleuel, sê die Namibiese polisie dink daaraan om in die toekoms hommeltuie teen misdaad te gebruik.
"Van die polisie se kant dink ons aan teenmisdaadoperasies. Ons wil die kriminele jag en misdaad tot 'n aanvaarbare vlak verminder. Met helikopters is dit moeilik en duur om oral te wees en hulle raas baie.
"Ons het ongeveer vyf jaar gelede begin ondersoek instel om hommeltuie te gebruik. Die idee is om in elke streek 'n opgeleide en gesertifiseerde hommeltuigvlieënier te hê.
"Ek was aangenaam verras en bly toe ek deur Pascal na die opening van die akademie genooi is. Dit sal beslis ons taak vergemaklik ons vlieëniers plaaslik op te lei," het Blaauw gesê.
Belangstellendes kan die NDA by +264 81 659 7503 kontak of navrae kan na [email protected] gestuur word. Besoek gerus www.namibiandroneacademy.com.